Matul din il-ġimgħa l-Parlament iddibatta t-Tieni Qari tal-Att dwar il-Ħarsien tat-Tfal. Dan l-att għandu l-għan prinċipali li jissalvagwardja l-aħjar interessi tal-minuri billi, fejn hu possibbli, ikun żgurat li l-familji jkollhom il-wens ta' servizzi li jgħinuhom irabbu lit-tfal f'ambjent domestiku xieraq. Barra minn hekk, din il-liġi se tistabbilixxi servizzi ta' Qorti tat-Tfal u ssaħħaħ is-servizzi għal ħarsien speċjali għal tfal li jkunu mifruda mill-ġenituri tagħhom u mqiegħda taħt ħarsien barra mid-dar. Il-gazzetta KullĦadd tkellmet ma' Dr Beryl Buttigieg, avukat li kienet involuta fit-tfassil ta' dan l-att, illi spjegat x'bidliet se ġġib magħha din il-liġi fl-ambitu tal-ħarsien tat-tfal. Min se jieħu d-deċiżjonijiet? Waħda mir-riformi prinċipali li se titwettaq mal-introduzzjoni ta' din il-liġi hija fir-rigward ta' taħt min taqa' r-responsabbiltà tal-investigazzjoni ta' rapport ta' allegat abbuż fuq minuri. Buttigieg spjegat li llum il-ġurnata, bħala investigazzjoni, issir minn unit fi ħdan l-Aġenzija Appoġġ u ċ-Child Protection Services li jistgħu jieħdu passi fuq rapporti ta' din ix-xorta. Permezz tar-riforma se jinħoloq uffiċċju tad-Direttur għall-Protezzjoni tat-Tfal li se jkun, fost affarijiet oħra, qiegħed jinvestiga dawn ir-rapporti. Apparti minn hekk, barra li investiga se jkun qed jibni każ li, jekk ikun hemm bżonn, jitressaq il-Qorti. F'każijiet oħra huwa jista' jħoss li jkun hemm bżonn li joħroġ biss linji gwida għall-persuni legalment responsabbli mit-tfal biex iżommu l-kustodja. Dawn il-linji gwida jistgħu jinkludu taħriġ dwar it-trobbija tat-tfal jew trattamenti biex jaqtgħu d-dipendenza minn sustanzi illegali. "L-għan prinċipali tad-Direttur huwa li jżomm lit-tfal fil-familja. Ovvjament, ikun hemm każijiet fejn dan ma jkunx possibbli," spjegat Buttigieg. L-aspett ta' ġudizzju se jibda jaqa' taħt ir-responsabbiltà tal-Qorti li se tisma' l-każ u tevalwa l-provi li jkunu nġabru mid-Direttur u hi tiddeċiedi jekk joħorġux ordnijiet bħal dawn ta' ħarsien jew superviżjoni. Il-Qorti taf ukoll toħroġ taħlita ta' ordnijiet. Ngħidu aħna, li ma joħroġx ordni ta' ħarsien mill-ewwel imma wieħed ta' superviżjoni li jkopri perjodu ta' ħin fejn il-ġenituri jingħataw appoġġ fit-trobbija tat-tfal tagħhom bl-għan li jkunu jistgħu jsibu bilanċ bejn l-impenji u responsabbiltajiet varji tagħhom. Bl-introduzzjoni ta' dawn il-proċeduri, spjegatilna Buttigieg, ir-rwol tal-ministru responsabbli għat-tfal se jkun biss dik tal-provision of services. Fi kliem ieħor, huwa mhux se jibqa' involut b'mod dirett fil-proċess tal-ħruġ ta' care orders jew kull tip ta' ordni ieħor dwar il-ħarsien tat-tfal. Wara l-proċess ġudizzjarju msemmi qabel, il-ministru responsabbli se jidħol biss b'mod indirett permezz tal-involviment tal-aġenziji ta' appoġġ li jaqgħu taħt id-dekasteru tiegħu. "Mhux se jkun hemm id-daqqa ta' pinna tal-ministru, biex ngħidu hekk. Din ir-riforma kienet bżonjuża hekk kif il-ministru responsabbli fil-verità kien jiffirma care orders mingħajr ma jkun jaf id-dettalji tal-każ. Huwa kien joqgħod fuq il-kelma tal-esperti. Issa l-Qorti se tkun qiegħda tara l-każijiet u tieħu d-deċiżjonijiet hi," qalet Buttigieg. Bidla fir-rwol tas-social workers Riforma oħra importanti se ssir fi ħdan l-Aġenzija Appoġġ. S'issa din l-aġenzija qiegħda toffri taħlita ta' servizzi bħall-investigazzjoni, il-monitoraġġ, u assessjar. Permezz ta' din ir-riforma dawn is-servizzi se jinqasmu fejn se tinħoloq entità oħra li se tieħu ħsieb il-monitoraġġ u s-superviżjoni. "Qabel kien hemm sitwazzjoni fejn jibagħtulek social worker u jgħidulek li biex jgħinek; però dan, fl-istess ħin, ikun qiegħed hemm biex jirrapporta lill-familja mal-awtoritajiet," spjegat Buttigieg. B'hekk, kien hemm ċertu ostilità min-naħa tal-familji li jħossu li s-social worker qiegħed hemm biex jaħdem kontrihom, mhux għalihom. Issa se jkun hemm sitwazzjoni fejn, min jirċievi dan is-servizz se jilqa' lis-social workers għax se jkunu hemm biex jgħinu u mhux biex jinvestigaw. "Biex inkunu ċari, bir-riforma s-social worker xorta se jibqa' jagħmel rapporti dwar il-kuntest familjari, imma mhux se jagħmlu bl-għan li jkun hu li joħroġ lit-tfal mid-dar. Anzi, huwa f'diversi każijiet se jipprova jgħin lill-familja timxi mal-linji gwida li ngħataw mill-uffiċċju tad-direttur responsabbli mill-protezzjoni tat-tfal ħalli tinżamm il-kustodja. Allura l-familji se jkunu f'pożizzjoni aħjar li jirraġunaw illi 'dan ġie hawn biex jgħinni'," saħqet Buttigieg. Liġi li telenka d-drittijiet tat-tfal Kunċett ieħor innovattiv li se jidħol ma' din ir-riforma huwa dak tal-ħolqien ta' lista ta' drittijiet tat-tfal li se tagħmel parti minn din il-liġi l-ġdida. "Din hija interessanti għax meta aħna nħarsu lejn il-Kostituzzjoni ġeneralment ir-referenzi għad-drittijiet tal-bniedem iġegħluna naħsbu fuq l-adulti," spjegat Buttigieg. "Issa, b'din il-lista ta' drittijiet qegħdin nagħrfu li t-tfal, għandhom kemm għandhom età, huma individwi separati. Ovvjament, xorta huma dipendenti fuq l-adulti fejn tidħol trobbija, però huma individwi li għandhom id-drittijiet tagħhom." L-istess liġi se tinkludi fiha wkoll l-obbligu fuq il-ministru kkonċernat biex kull ftit żmien iżomm din il-lista aġġornata. Barra minn hekk, biex it-tfal jifhmu sew x'inhuma d-drittijiet tagħhom, il-ministru jrid jippubblika kopja ta' dawn id-drittijiet b'lingwaġġ sempliċi li jinftiehem mit-tfal. Sitwazzjoni anomala Ir-riforma se tkun qiegħda wkoll tagħti rikonoxximent lix-xogħol siewi li qegħdin jagħmlu d-djar residenzjali fejn se jkun hemm leġiżlazzjoni li se tpoġġihom fuq l-istess livell ta' foster homes. "Fil-passat kien hemm liġi speċifika għall-foster care, imbagħad ma kien hemm xejn fuq residential care. Issa li ġara huwa li għamilna parti oħra fuq residential care fejn elenkajna d-dmirjiet tagħhom, kif ukoll ir-relazzjoni li jrid ikollhom mal-Aġenzija u mat-tfal illi jkunu qegħdin jiġu ospitati," tenniet Buttigieg. Fejn jidħlu d-djar residenzjali kien hemm tibdil fil-mod kif il-liġi tħares lejn każijiet ta' tfal li jitpoġġew fi djar residenzjali b'mod volontarju. Buttigieg spjegatilna li, meta kienet qiegħda ssir konsultazzjoni għal din ir-riforma kien hemm tfal li saħqu li bis-sistema attwali kien ikun aħjar għalihom li kieku tpoġġew f'dar residenzjali taħt care order milli b'mod volontarju. Dan għax kien hemm sitwazzjoni fejn tfal li qegħdin fid-dar b'care order kienu jingħataw attenzjoni kontinwa permezz ta' diversi servizzi ta' appoġġ u prijorità għall-adozzjoni. Is-sitwazzjoni kienet differenti fejn jidħlu tfal li jitpoġġew b'mod volontarju f'dar residenzjali għax il-familja tħoss li ma tistax tieħu responsabbiltà tagħhom. Dawn il-familjari forsi kienu jmorru jaraw lit-tfal darba kultant imma qatt ma jeħduhom lura d-dar. Għalhekk kien ikollok sitwazzjoni stramba fejn ikun hemm tfal li la kien qed ikollhom trobbija f'kuntest familjari, u lanqas jistgħu jingħataw prijorità għall-adozzjoni għax l-imħallef kien jara li dawn għad għandhom xi kuntatt mal-familjari tagħhom. "F'każijiet li l-kuntatt mal-familja naturali jkun kontinwu, deċiżjoni ta' din ix-xorta tagħmel sens, imma meta l-kuntatt ikun rari ma jagħmilx sens illi t-tfal isibu ruħhom imwaħħlin fid-dar residenzjali mingħajr l-opportunità li jiġu adottati. Allura, l-idea hi li dawn, fejn tfal litteralment isibu ruħhom abbandunati għalkollox mill-ġenituri, ma jitilfux din l-opportunità anke jekk oriġinarjament tpoġġew fid-dar b'mod volontarju," tenniet Buttigieg. Tfal b'vuċi aktar b'saħħitha? L-abbozz ta' liġi għandu fih diversi referenzi għas-smigħ ta' x'għandhom xi jgħidu t-tfal stess dwar il-każ tagħhom. Għaldaqstant, staqsejna jekk huwiex wieħed mill-għanijiet ta' din il-liġi li t-tfal inkwistjoni jkollhom vuċi akbar fil-proċess ta' evalwazzjoni. "Iva, se jkollhom vuċi aktar b'saħħitha. Qabel fil-liġijiet kellna li l-imħallef jista' jisma' lit-tfal. Issa, però, se jkollu l-obbligu li jagħmel dan. Madankollu, ta' min isemmi li l-minuri jrid ikollhom dak li ngħiduli 'sufficient understanding', jiġifieri li jkollhom il-kapaċità li jiffurmaw l-opinjonijiet tagħhom mingħajr influwenzi esterni," spjegat Buttigieg. Hija tatna diversi eżempji fejn din il-kuxjenza tkun nieqsa. Fost dawn hemm meta l-minur ikun għadu tarbija. Komuni wkoll huma każijiet oħrajn fejn ikollok minuri li ma jkunux maturi jew li ma jkunux jafu jesprimu ruħhom tajjeb. Sfortunament, jista' jkun hemm sitwazzjonijiet fejn it-tfal ikunu influwenzati minn qraba tagħhom biex joħduha kontra membri oħra tal-istess familja. "Allura," saħqet Buttigieg, "huwa importanti li dejjem nisimgħu lit-tfal, imma mbagħad trid toqgħod attent li m'hemmx xi ħadd li qiegħed jinfluwenzahom." Konsultazzjoni wiesgħa Fuq nota simili, fejn tidħol il-konsultazzjoni dwar il-liġi nniffisha, Buttigieg qaltilna li, qabel kollox, ingħatat importanza lill-opinjoni tat-tfal infushom. "Ovvjament, dejjem instemgħet l-opinjoni tal-esperti u n-nies involuti f'dan il-proċess. Però, kien hemm diversi okkażjonijiet fejn ħsibna: 'Imma din il-parti tal-liġi hija verament tajba għat-tfal?' Allura kien importanti għalina li nitolbu l-parir tat-tfal li qegħdin f'kuntesti li se jkunu affettwati minn din ir-riforma." Hija ddeskrivat din il-konsultazzjoni bħala importanti għax f'xi każijiet it-tfal taw risposti mhux mistennija. Eżempju ta' dan kien meta staqsew lit-tfal iħossux li l-bord li kkunsidra l-każ tagħhom kienx ta' għajnuna. Hawnhekk kienet mistennija ċerta negattività għax ħafna nies għandhom impressjoni ħażina tal-bordijiet. "Però, minflok, kien hemm tfal li qalulna li kienu kuntenti bix-xogħol tal-bord għax apprezzaw il-fatt li kien hemm xi ħadd li jinteressah minnhom u li ried jisma' l-istorja tagħhom," ftakret Buttigieg. Din kienet waħda mir-raġunijiet għalfejn inżamm bord f'dan il-proċess. Madankollu, il-kompożizzjoni tal-bord se tinbidel minn dak preżenti hekk kif se jkollhom anqas membri fuqhom u l-proċedura tal-għażla tagħhom se jinbidel. Mistoqsija x'reazzjoni kellhom is-social workers għal din ir-riforma, Buttigieg sostniet li huma ħadu pjaċir bl-aspett tal-liġi li sseparat ir-responsabbiltà tal-appoġġ għall-familji mill-investigazzjoni tal-kuntest familjari. Dan għax, kif semmejna qabel, fil-passat huma kienu jħossuhom skomdi li min-naħa qed jgħidu li qegħdin hemm biex jgħinu u fuq l-oħra qegħdin jinvestigawhom. Bir-riforma, il-parir tagħhom xorta se jibqa' importanti fl-investigazzjoni, imma issa huma se jiffukaw aktar fuq l-aspett tal-appoġġ biex il-familji naturali ma jitilfux il-kustodja tat-tfal. Għaldaqstant, se tinħoloq relazzjoni ta' fiduċja bejn il-familji u s-social workers u b'hekk dawn tal-aħħar ikunu attrezzati aħjar biex jagħtu l-għajnuna li hemm bżonn. Dewmien fil-proċess Fl-aħħar staqsejna lil Buttigieg għalfejn il-proċess ta' tfassil ta' din ir-riforma dam aktar minn sentejn biex jintemm; ħaġa li kienet ikkritikata mill-Oppożizzjoni Nazzjonalista. Hija spjegat li meta tkun qiegħda tinkiteb liġi ta' din l-importanza se jitilgħu fil-wiċċ diversi problemi li lanqas biss tkun ħsibt fihom oriġinarjament u li kultant ma tkunx faċli li ssib soluzzjoni għalihom. Għaldaqstant, li ġara f'dawn is-sentejn huwa li ġew studjati b'mod intensiv x'inhuma l-problemi fejn in-nies involuti fil-proċess ippruvaw jaħsbu f'kull eventwalità. Barra minn hekk, din il-liġi qiegħda toħloq strutturi ġodda u għalhekk wieħed irid jieħu l-ħin biex dawn l-istrutturi jwaqqafhom. "Inutli jien ngħid li ħa nagħmel Uffiċċju tad-Direttur, tiġi fis-seħħ il-liġi u dan l-uffiċċju mhux qiegħed hawn. Xi jkun il-punt? Allura bilfors irridu nieħdu ċertu ħin. Dan mhux kemm tgħid waqqaft sempliċiment uffiċċju, tfajt erbgħa min-nies hemmhekk u lesta," spjegat Buttigieg. "Ma nippretendix li liġi bħal din inti tagħmilha f'temp ta' ftit xhur. Anzi nemmen li anke wara li tiġi implimentata l-liġi ħa joħorġu xi kwistjonijiet ġodda. Aħna, però, ippruvajna kemm jista' jkun nilqgħulhom minn qabel, imma problemi dejjem se jqumu għax ma tistax taħseb għal kollox."